Source: http://ispigl.eu/denik/?q=node/19500
Timestamp: 2020-07-12 13:30:51+00:00

Document:
Matovič oznámil prezidentke rozdelenie rezortov v SR | iSPIGL
Matovič oznámil prezidentke rozdelenie rezortov v SR
Vložil/a autor, So, 03/14/2020 - 18:52
Predstavitelia strán a hnutí OĽaNO, Sme rodina, SaS a Za ľudí informovali prezidentku SR Zuzanu Čaputovú o dohode koaličných partnerov na prerozdelení jednotlivých rezortov v novej vláde. Konkrétne mená zatiaľ nie sú dohodnuté pri dvoch alebo troch rezortoch, pretože je na ne viacero nominácií. Líder OĽaNO Igor Matovič, ktorý je poverený zostavením novej vlády, to povedal novinárom po sobotňajšom stretnutí s prezidentkou.
Mená nových ministrov zatiaľ Matovič neuviedol, chce ich zverejniť až po tom, keď ich prezidentka odsúhlasí. Pripustil, že by to mohlo byť v strede budúceho týždňa. V pondelok (16. 3.) sa podľa neho majú partneri stretnúť s prezidentkou opäť a prejsť si technické záležitosti, napríklad ďalšie termíny.
Víťaz volieb OĽaNO okrem premiérskeho postu pre Matoviča získa ministerstvo financií, vnútra, zdravotníctva, pôdohospodárstva, obrany, životného prostredia a kultúry. Matovič už skôr povedal, že kandidátom na ministra zdravotníctva je Marek Krajčí.
Hnutie Sme rodina získa ministerstvo práce, sociálnych vecí a rodiny, rezort dopravy a výstavby a tiež post podpredsedu vlády pre legislatívu a strategické plánovanie. Predseda hnutia Boris Kollár je podľa dohody medzi partnermi nominantom na post predsedu Národnej rady SR.
SaS bude mať ministerstvo školstva, zahraničných vecí a hospodárstva. Predseda SaS bude ministrom hospodárstva a zároveň prvým podpredsedom vlády pre ekonomiku.
Strana Za ľudí získa ministerstvo spravodlivosti a ministerstvo pre investície a regionálny rozvoj. Pod tento rezort sa podľa Matoviča postupne presunie celá organizácia a koordinácia čerpania eurofondov, má to byť transformácia súčasného Úradu podpredsedu vlády SR pre investície a informatizáciu. Podľa Matoviča sa s prezidentkou rozprávali aj o riadení Slovenskej informačnej služby (SIS), o nominácii nechcel hovoriť. „Budeme vás včas informovať,“ doplnil.
Lídri si podľa Matovičových slov s hlavou štátu prešli aj plán zmien, ktoré chcú v jednotlivých rezortoch realizovať. „Akým spôsobom chceme Slovensko zmeniť a ako chceme naplniť náš verejný prísľub, ktorý sme vyjadrili počas volebnej kampane, že chceme zo Slovenska urobiť krajinu, v ktorej bude zákon platiť pre každého, kde si budeme pred zákonom rovní,“ priblížil Matovič s tým, že partneri chcú aj naďalej s prezidentkou aktívne diskutovať, pretože má najvyššiu legitimitu vzhľadom na to, že bola zvolená v priamych voľbách. „A získala sama viac hlasov ako ktorákoľvek z našich politických strán,“ dodal.
Podpredsedníčka Za ľudí Veronika Remišová novinárom v sobotu stále nepovedala, aká bude politická budúcnosť predsedu strany Andreja Kisku. Podľa Remišovej to povie sám. Nie je tak jasné, či vôbec nastúpi do poslaneckých lavíc.
Čaputová sa ešte stretne s Pellegrinim a Matovičom
Prezidentka Čaputová ocenila dohodu strán a hnutí OĽaNO, Sme rodina, SaS a Za ľudí na vytvorení štvorkoalície s ústavnou väčšinou a o prerozdelení ministerstiev. Po stretnutí prezidentky s predstaviteľmi štyroch strán to povedal jej hovorca Martin Strižinec. Prezidentka sa chce podľa jeho slov ešte stretnúť s dosluhujúcim premiérom Petrom Pellegrinim (Smer) a budúcim premiérom Matovičom. Následne hlava štátu oznámi termín ustanovujúcej schôdze Národnej rady (NR) SR.
„Diskutovalo sa aj o procese prechodu moci, teda prechodu moci z jednej vlády na druhú aj v týchto komplikovaných časoch vzhľadom na aktuálnu situáciu,“ priblížil Strižinec s tým, že s Matovičom a Pellegrinim sa plánuje prezidentka stretnúť počas najbližších dní.
OĽaNO, Sme rodina, SaS a Za ľudí sa v piatok večer dohodli na zostavení novej vlády. Potvrdil to líder OĽaNO Matovič, ktorý je poverený zostavením vlády. Rezort financií pripadne hnutiu OĽaNO. Šéf SaS Richard Sulík bude prvým podpredsedom vlády pre ekonomiku a zároveň minister hospodárstva.
premiér	Igor Matovič
minister obrany	Jaroslav Naď
minister vnútra	Gábor Grendel
minister zdravotníctva	Marek Krajčí
ministerka kultúry	Natália Milanová
minister životného prostredia	Ján Mičovský
minister financií	Eduard Heger
minister pôdohospodárstva	?
minister dopravy	Štefan Holý
minister sociálnych vecí	Milan Krajniak
podpredseda vlády pre legislatívu a strategické plánovanie	?
vicepremiér pre ekonomiku a minister hospodárstva	Richard Sulík
minister školstva	Branislav Gröhling
minister zahraničných vecí	Martin Klus
ministerka pre regionálny rozvoj a investície	Veronika Remišová
ministerka spravodlivosti	Mária Kolíková
Šéfom parlamentu bude Boris Kollár (Sme rodina), podpredsedkyňou parlamentu Jana Žitňanská (Za ľudí) a šéfovať SiS by mal Vladimír Pčolinský (Sme rodina)./agentury/
Na Slovensku platia pre koronavírus mimoriadne opatrenia, vrátanie uzavretia hraníc pre väčšinu cudzincov. Do piatku bolo u nás potvrdených 32 pozitívne testovaných osôb na ochorenie Covid-19. Hranice zatvárajú aj ďalšie štáty. Dianie sledujeme online.
15:52 Šéf Lekárskeho odborového združenia Peter Visolajský na sociálnej sieti upozorňuje, že nám veľmi pravdepodobne hrozí taliansky scenár, keď lekári nestíhajú pomáhať všetkým pacientom. Hovorí o radách, ktoré môžu pomôcť.
15:45 Bývalého generálneho tajomníka NATO Javiera Solanu hospitalizovali v jednej z madridských nemocníc po tom, ako ho pozitívne testovali na koronavírusu. Solana na Twitteri oznámil, že jeho zdravotný stav sa „zlepšuje“.
15:16 Dánsko uzatvorilo obojstranne svoje pozemné, vzdušné aj námorné hranice a nebude cez ne púšťať nikoho okrem osôb, ktoré majú „legitímny dôvod“ na ich prekročenie. Za ten sa počíta to, že ide o občana Dánska, ktorý sa vracia domov, prípadne osobu, ktorá má na území Dánska pobyt alebo v tejto krajine pracuje. Tieto opatrenia vláda zavádza na celý mesiac – až do 13. apríla, pričom neskôr ich platnosť môže ešte predĺžiť. Krajina hlási aktuálne 836 ľudí, u ktorých bol zistený koronavírus.
15:01 Jedenásť pohostinských prevádzok v Žiline nerešpektovalo počas noci z 13. na 14. marca prísne opatrenia, ktoré vydal Ústredný krízový štáb a Úrad verejné zdravotníctva v rámci prevencie proti šíreniu koronavírusu. Hovorca mesta Vladimír Miškovčík pripomenul, že nerešpektovanie vydaných nariadení je správnym deliktom, za ktorý príslušný regionálny úrad verejného zdravotníctva ukladá pokutu až do výšky 20-tisíc eur.
14:40 Talianska vláda, odbory a zamestnávateľské zväzy sa dohodli na opatreniach s cieľom minimalizovať hospodárske dopady epidémie koronavírusu. Oznámeniu predchádzal 18-hodinový maratón rokovaní prostredníctvom videokonferencie za účasti premiéra Giuseppa Conteho a viacerých ministrov. Zúčastnené strany sa podpisom protokolu zaviazali k opatreniam, ktoré majú zabezpečiť pokračovanie chodu ekonomiky s dôrazom na dodávky potravín a zdravotníckeho materiálu. Pracovníkom v továrňach premiér Conte prisľúbil bezplatnú distribúciu ochranných pomôcok.
13:25 V Španielsku aktuálne evidujú už 5 737 prípadov nákazy koronavírusom, pričom len za posledných 24 hodín sa počet tamojších infikovaných zvýšil o viac ako 1 500. Oznámili to tamojší zdravotníci. Počet osôb, ktoré nákaze v Španielsku podľahli, sa však za tento čas nezvýšil a v krajine dosiaľ zaznamenali 19 úmrtí. Takmer 3 000 zo všetkých nakazených evidujú španielskej úrady v hlavnom meste Madrid.
12:55 Jednou z ďalších nakazených koronavírusom na Slovensku je študentka cirkevnej školy v bratislavskej mestskej časti Petržalka.
12:19 Ľudia v domácej karanténe v Maďarsku musia vyvesiť červenú tabuľu s upozornením o karanténe na vchodové dvere svojho obydlia, povedal hovorca Celoštátneho veliteľstva polície (ORFK) Kristóf Gál v rozhovore pre verejnoprávnu televíznu stanicu M1. Na tabuľke je okrem upozornenia o zákaze vstupu uvedená aj informácia, že v obydlí je človek, ktorý je pod epidemiologickým dohľadom. Vstúpiť tam môže iba úradná osoba. Bez úradného povolenia izolovaný človek nemôže opustiť bydlisko pred ukončením karantény, uvádza sa na tabuľke.
Za odstránenie upozornenia z dverí bez vedomia príslušných úradov hrozí trestné stíhanie. Podľa hovorcu polície ľudia v karanténe sa nemôžu s nikým stretávať. V prípade, že nemajú možnosť zabezpečiť svoje zásobovanie rodinnými príslušníkmi, prípadne prostredníctvom známeho, tak sa o nich musí postarať miestna samospráva.
11:50 Irán oznámil ďalších 97 úmrtí v dôsledku nákazy koronavírusom, čím sa celkový počet obetí vyšplhal na 611. Počet nakazených stúpol za posledných 24 hodín o 1 365, a to na 12 729, uviedol hovorca iránskeho ministerstva zdravotníctva Kijánúš Džahánpúr. Irán je v súčasnosti koronavírusom najviac postihnutou krajinou na Blízkom a Strednom východe a v globálnej bilancii je na treťom mieste za Čínou a Talianskom.
11:32 Rusko uzavrie pre cudzincov svoje pozemné hranice s Poľskom a Nórskom v snahe obmedziť šírenie vírusu. Oznámil to ruský premiér Michail Mišustin. Zákaz nadobudne účinnosť v sobotu o polnoci a vzťahuje sa na všetkých cudzincov, ktorí cestujú „z profesionálnych, súkromných, študijných alebo turistických dôvodov“, výnimku majú Bielorusi, členovia oficiálnych delegácií a obyvatelia Ruska, uviedol Mišustin vo vyhlásení, z ktorého citovala agentúra AFP. V Rusku dosiaľ evidujú 45 prípadov nákazy.
11:11 V Poľsku potvrdili 16 nových prípadov nákazy, čím sa celkový počet zvýšil na 84, oznámilo to tamojšie ministerstvo zdravotníctva. Podľa agentúry PAP bol prvý prípad nákazy koronavírusom v Poľsku zaznamenaný 4. marca. Odvtedy sa rozšíril do viacerých častí krajiny.
10:35 Laboratórne testy potvrdili v Maďarsku nákazu SARS-CoV-2 v šiestich nových prípadoch. Informoval o tom vládny informačný server koronavirus.gov.hu, podľa ktorého počet diagnostikovaných infikovaných stúpol na 25. Medzi nimi je deväť občanov Iránu, jeden Brit a 15 občania Maďarska.
10:02 Nateraz jediná pacientka z územia Trenčianskeho samosprávneho kraja (TSK), ktorej potvrdili nákazu koronavírusom, má mierny priebeh ochorenia. Po zasadnutí rozšíreného Štábu pre krízové situácie TSK o tom informovala riaditeľka Regionálneho úradu verejného zdravotníctva v Trenčíne Ľudmila Bučková. Podľa predsedu TSK Jaroslava Bašku zo 46 osôb testovaných v kraji pre podozrenie na koronavírus bolo 39 výsledkov negatívnych, na výsledky šiestich testov sa čaká.
Pacientku z Veľkých Uheriec hospitalizovali v trenčianskej Fakultnej nemocnici po tom, čo sa vrátila z Talianska, kde pracovala. „Už od začiatku sa ochorenie u nej prejavuje mierne, aj preto zvládla cestu z Talianska sama. Na Slovensku neprišla do žiadneho kontaktu s rodinným príslušníkom či iným obyvateľom. Obyvatelia obce Veľké Uherce nemusia mať žiadne obavy, žeby ich nejakým spôsobom mohla ohroziť,“ priblížila vývoj prvého potvrdeného prípadu Bučková.
9:22 V snahe zabrániť šíreniu koronavírusu Kambodža zakáže vstup na svoje územie cudzincom cestujúcim z Nemecka, Talianska, Španielska, Francúzska a Spojených štátov, a to na 30 dní počnúc utorkom. Oznámilo to v sobotu tamojšie ministerstvo zdravotníctva. Podľa agentúry DPA Kambodža dosiaľ potvrdila sedem prípadov nákazy. Sú medzi nimi aj Kanaďan a Belgičan. Nachádzajú sa v karanténe v nemocnici v hlavnom meste Phnom Pénh.
9:09 Desiatim ľuďom, ktorí boli v kontakte s mužom s potvrdeným vírusom Covid-19 s pobytom v Dolnom Dubovom v okrese Trnava, bola nariadená 14-dňová karanténa a boli im odobraté vzorky na zistenie koronavírusu. Z týchto ľudí prišli podľa starostu Jozefa Čapkoviča do priameho kontaktu s nakazeným mužom dvaja ľudia. Ďalších osem sa priamo s pozitívne testovaným nestretlo. Obývali však spoločnú nehnuteľnosť alebo sa stretli s ľuďmi z prvého kontaktu.
8:10 Kolumbijský prezident Iván Duque nariadil od soboty zatvoriť hranicu s Venezuelou v dôsledku šírenia koronavírusu, informovala agentúra AP. Hranicu dlhú 2200 kilometrov prechádzajú každý deň tisíce Venezuelčanov v snahe získať jedlo a lieky. Mnohí ju prechádzajú, aby natrvalo opustili krajinu, ktorá sa zmieta v hospodárskej krí¬ze.
7:30 Česká vláda nariadila zavrieť všetky obchody s výnimkou predajní potravín, lekární, drogérií, čerpacích staníc a niektorých ďalších. Opatrenia začali platiť od soboty rána 06.00 SEČ a skončia sa 24. marca 06.00 SEČ. Výnimku v rámci maloobchodného predaja predstavujú: potraviny, pohonné hmoty, palivá, drogistický tovar, lieky a zdravotnícke pomôcky, malé domáce zvieratá, okuliare a kontaktné šošovky, noviny a časopisy, tabakové výrobky a tiež spotrebná elektronika a "prístroje a ďalšie výrobky pre domácnosť ".
Predaj cez internet je povolený. Reštaurácie budú zatvorené, s výnimkou napríklad závodných jedální; povolený je tiež predaj jedál cez výdajné okienko bez vstupu do prevádzkarne. Zatvárajú sa stravovacie služby v nákupných centrách, keď ide o centrá s plochou nad 5000 štvorcových metrov. Zatvárajú sa herne a kasína, uviedol Denikn.cz. V Česku je momentálne 150 potvrdených prípadov nákazy novým koronavírusom, spresnil v noci na sobotu Babiš. Ešte v piatok večer bolo evidovaných 141 prípadov.
6:05 Čína zaznamenala za piatok 11 nových prípadov nákazy a 13 ďalších obetí. Počet ľudí, ktorí tam od vypuknutia epidémie vírusu podľahli chorobe, stúpol na 3189 z celkovo 80 824 infiko¬vaných. Počet novo nakazených v pevninskej Číne, teda bez autonómneho Hongkongu a Macaa, oproti štvrtku vrástol o troch, počet obetí potom o šesť ľudí. Všetky piatkové úmrtia zaznamenala najhoršie zasiahnutá provincia Chu-pej, 10 z nich pritom pochádzalo z mesta Wu-chan, odkiaľ vírus zrejme pochádza.
5:30 Lídri skupiny G7 usporiadajú v pondelok videokonferenciu o spoločnom postupe proti globálnej pandémii koronavírusu. Slová francúzskeho prezidenta Emmanuel Macrona a dohodu neskôr potvrdili aj Spojené štáty, ktoré klubu momentálne predsedajú. Lídri by mali diskutovať okrem iného o pokrokoch pri výrobe vakcíny proti vírusu a o opatreniach prijatých na zmiernenie dopadov na svetovú ekonomiku.
5:25 Štáty sveta prijímajú v snahe zabrániť ďalšiemu šíreniu choroby bezprecedentné opatrenia. Niekoľko európskych krajín vrátane Slovenska čiastočne či úplne uzavrelo hranice pre cudzincov, Spojené štáty zase zaviedli zákaz ciest do USA pre občanov 26 európskych krajín okrem Írska a Británie, bez toho, aby to konzultovali s európskymi lídrami. Niektorí z nich následne rozhodnutia silno kritizovali.
5:00 Prvé prípady infikovania človeka koronavírusom oznámili Venezuela, Uruguaj, Guatemala a Surinam. Prvé úmrtie na koronavírus na svojom území hlásil v ten deň Ekvádor a druhú obeť Argentína. Informovala o tom v noci na sobotu agentúra AFP s tým, že počet úmrtí sa tak v Latinskej Amerike zvýšil na päť. Celkový počet prípadov infekcie sa v tomto regióne za posledné dva dni viac ako zdvojnásobil na vyše 340./agentury/
V Banskej Bystrici rozhodujú o väzbe sudcov
O desiatej priviezli na Špecializovaný trestný súd (ŠTS) v Banskej Bystrici bývalú sudkyňu Miriam Repákovú, advokáta Miroslava Mojtu a podnikateľa Ladislava Mojžiša, ktorí sú, spolu s piatimi sudcami, obvinení z korupcie, zasahovania do nezávislosti súdu a marenia spravodlivosti. Krátko pred dvanástou policajti postupne doviezli obvinených sudcov v tomto poradí – Molnár, Palášthy, Maruniaková, Cviková, Jankovská. Všetci mali na tvárach rúška, na novinárske otázky nikto z nich nereagoval.
Je predpoklad, že rozhodnutie sudcu Špecializovaného trestného súdu by mohlo padnúť okolo sedemnástej hodiny. Prokurátor Úradu Špeciálnej prokuratúry im všetkým navrhol väzbu, o ktorej rozhoduje sudca Peter Pulman.
Rozhodovanie ústavného súdu o sudcoch je raritou
Rozhodovanie Ústavného súdu SR o súhlase s väzobným stíhaním sudcov je raritou. Odborníci na ústavné právo si obdobnú situáciu, kedy by sa rozhodovalo o viac ako desiatke sudcov, nepamätajú. Zaujímavé bude z právneho pohľadu odôvodnenie ústavného súdu, ktorý vo štvrtok 12. marca rozhodol o tom, že súhlasí pri piatich sudcoch s väzbou, u zvyšných ôsmich nie. Súd mal pritom prioritne skúmať či trestné konanie voči sudcom a sudkyniam nie je neoprávneným zásahom do nezávislosti súdnej moci. Vzhľadom na rozhodnutie je však možné predpokladať, že do istej miery sudcovia posudzovali aj odôvodnenosť väzobného stíhania či dôkaznú situáciu.
„Určite si nepamätám situáciu, v ktorej je trestne stíhaná takáto skupina sudcov,“ uviedol Ján Drgonec. Niekdajší ústavný sudca je zvedavý, ako v prípade skupiny obvinených rozhodne Špecializovaný trestný súd. Drgonec sa domnieva, že súd nižšieho stupňa nemá čo skúmať rozhodnutie ústavného súdu. „Modelovo je to nezmyselná situácia. Ústavný súd je najvyššia inštancia v systéme súdnictva v Slovenskej republike. Podľa môjho názoru sudca Špecializovaného trestného súdu nemá čo preskúmavať rozhodnutie ústavného súdu a stotožňovať sa s ním, alebo nie. Podľa mňa sa nastaveným riešením obchádza článok 136 odsek 3 Ústavy SR, ktorý zveruje vzatie sudcu do väzby výlučne ústavnému súdu. Som zvedavý, čo sa udeje, ale je to v podstate v rozpore so zdravým rozumom a fungovaním právneho štátu,“ dodal.
Šéf katedry ústavného práva Právnickej fakulty Univerzity Komenského v Bratislave Marián Giba tiež uviedol, že ústavný súd prioritne skúma celkovú situáciu. Teda, či trestným konaním napríklad niekto nezneužíva svoje právomoci voči súdnej moci ako takej. „Ústavný súd má skúmať, či konanie voči konkrétnemu sudcovi či sudcom nie je účelové, teda motivované snahou ovplyvniť činnosť súdnej moci pri výkone jej funkcií. Ústavný súd nemá za úlohu skúmať opodstatnenosť väzobného stíhania,“ uviedol Giba. Ani on si nepamätá na podobnú situáciu, v ktorej by posudzoval ústavný súd toľko žiadostí naraz.
Výberové konanie na predsedu Špecializovaného trestného súdu
Ministerstvo spravodlivosti SR vyhlásilo výberové konanie na funkciu predsedu Špecializovaného trestného súdu (ŠTS). Informuje o tom na webovej stránke. V súčasnosti tento post zastáva Michal Truban, ktorému sa končí jeho funkčné obdobie. „Do výberového konania sa môže prihlásiť sudca, ktorý vykonáva funkciu sudcu na súde toho istého stupňa alebo súde vyššieho stupňa,“ uvádza rezort vo vyhlásení výberového konania. Ministerstvo tiež uviedlo, že výberovým konaním overí predpoklady a schopnosti uchádzača zabezpečiť riadny výkon súdnictva a správu súdu. Žiadosť môžu uchádzači predložiť do 15. apríla na ministerstve.
Národná kriminálna agentúra zasahovala v stredu 11. marca na viacerých miestach. Počas akcie s názvom Búrka zadržali vyšetrovatelia viacero osôb. Polícia následne na sociálnej sieti informovala, že medzi zadržanými bolo 13 sudcov, jedna bývalá sudkyňa, jedna správkyňa konkurznej podstaty, jedna advokátka a dve civilné osoby. Tí v súčasnosti čelia obvineniam z korupcie, zasahovania do nezávislosti súdu a z marenia spravodlivosti. Ešte vo štvrtok 12. marca vo večerných hodinách rozhodlo plénum Ústavného súdu SR o tom, že súhlasí s návrhom na väzbu u piatich zadržaných.
Základom celého prípadu podozrivej skupiny sudcov bola komunikácia Mariana Kočnera cez aplikáciu Threema. Z vyšetrovania úkladnej vraždy novinára Jána Kuciaka a Martiny Kušnírovej vyplynulo, že obžalovaný kontroverzný podnikateľ komunikoval s viacerými sudcami a snažil sa údajne ovplyvňovať rôzne súdne konania vo svoj prospech. Kočner je rovnako v prípade obvinený
Ústavný súd vo štvrtok podvečer rozhodol, že dáva súhlas na vzatie do väzby Moniky Jankovskej, Zuzany Maruniakovej, Denisy Cvikovej, Eugena Palásthyho a Richarda Molnára. Jankovská bola štátnou tajomníčkou rezortu spravodlivosti, v súčasnosti má pozastavený výkon funkcie sudcu. Maruniaková pracovala na Okresnom súde Bratislava I, Cviková Bratislava V. Palásthy a Molnár súdili na bratislavskom krajskom súde. Pri ďalších 8 sudcoch Ústavný súd nedal súhlas na vzatie do väzby./agentury/
Koronavírus: India hovorí o "predpokladanej katastrofe"
V jednom z najľudnatejších štátov na svete identifikovali 84 prípadov. Nakazený sa však stretli so 4000 ľuďmi.
Indická vláda vyhlásila v súvislosti s pandémiou nového typu koronavírusu "predpokladanú katastrofu". Nariadenie umožní vláde vyčleniť prostriedky na riešenie pandémie v krajine. S odvolaním sa na oznámenie federálneho ministerstva vnútra o tom v sobotu informovala agentúra DPA.
Jednotlivé regionálne vlády v tejto najľudnatejšej krajine sveta teraz môžu čerpať z týchto zdrojov a finančne podporiť rodiny obetí ochorenia COVID-19. Finančný príspevok vo výške 5400 dolárov dostane každá rodina, v ktorej niekto podľahne na následky choroby spôsobenej koronavírusom.
Podľa indického ministra zdravotníctva zaznamenali v krajine 84 prípadov koronavírusu. Všetkých 4000 ľudí, ktorí s nimi prišli do kontaktu, sledujú. Desať osôb sa z nákazy vyliečilo a dvaja zomreli. Viacero indických štátov zakázalo zhromaždenia s veľkým počtom ľudí a začalo so zatváraním škôl a univerzít, aktuality.cz
Pavel Dvořák s manželkou Liyou prežili koronavírus v Šanghaji bez nákazy
Kým v Číne sa život začína postupne vracať do normálnych koľají, v Európe sa nový koronavírus šíri čoraz rýchlejšie a má ničivejšie následky ako v krajine, kde sa objavil prvýkrát. Slovákovi Pavlovi Dvořákovi a jeho manželke Liye sa pre nový koronavírus zmenili posledné dva mesiace života na poctivú domácu karanténu.
Z bytu vychádzali von len vtedy, ak išli na nákup alebo so psom, na obede boli von len raz za celé dva mesiace. K lekárovi museli ísť dvakrát, no nie kvôli vírusu, ale kvôli boľavému zubu. Vírus ich našťastie obišiel. Teplotu im však ešte aj dnes merajú niekoľkokrát do dňa.
V rozhovore, ktorý sa nám podarilo spraviť online, hovorí aj o tom, ako Číňania s úžasom sledujú Európanov korzujúcich po uliciach Talianska.
- Zdá sa, že situácia s koronavírusom v Číne sa upokojuje. Pozorujete to aj vy tak?
Viac menej áno. Väčšina miest už nemá nakazených ľudí niekoľko dní až týždňov. Všetci noví nakazení pacienti prišli zo zahraničia a komunitné nakazenia už skoro nemáme. Vo Wuhane ešte sú, ale je ich málo. Už zavreli všetky dočasné nemocnice, lebo chorých je málo.
Vy so svojou manželkou žijete v Šanghaji, v najľudnatejšom meste Číny. Aký priebeh to malo u vás?
V Šanghaji sa nakazilo len okolo 300 ľudí, to je nič vzhľadom na 25 miliónov obyvateľov, ktorí tu žijú.
- Testovali vás na koronavírus?
Nie, lebo sme nikdy nemali teplotu ani príznaky.
- Odkedy ste boli v domácej karanténe?
V podstate už druhý mesiac sme stále doma - od 25. januára. Vychádzame z bytu len ak ideme na nákupy. Včera som prvýkrát videl, že sú otvorené kaviarne. Počas karantény sme boli vonku na obede len raz, inak stále doma. Ale na ulici to už ožíva. Ľudia už začínajú chodiť do práce.
- Z Číny vírus odchádza, no zdá sa, že sa sťahuje do Európy. Prvé prípady nákazy už máme aj u nás. Práve riešime, že nemáme dosť rúšok, dosť testov. Bol v tomto Šanghaj lepšie pripravený?
Na začiatku neboli rúška ani u nás, aj obchody boli oveľa prázdnejšie. Neboli ani v obchodoch a keď sa objavili, hneď ich vypredali. Počul som, že sa dali niekde aj dražiť. Žene sa však podarilo kúpiť rúška ešte predtým, ako to začalo, takže sme mali. Ale štát začal už druhý týždeň dávať rúšky na prídel, pri každej várke dávali 5 rúšok na rodinu. Dokopy sme zatiaľ dostali 15 rúšok, ale dnes sa už dajú aj bez problémov kúpiť.
- Za celý čas ste teda nemuseli vôbec ísť k lekárovi?
Museli sme ísť do nemocnice dvakrát. Raz preto, že žena dostala zápal zubu a následne dostala alergickú reakciu na antibiotiká, ktoré jej na to dali. Bolo to dosť divoké, lebo nemocnice nefungovali a tak sme sa moc nevedeli dovolať pomoci.
- Ako to dopadlo? Ošetrili ju?
So zubom nie. Mali sme problém sa do nemocnice dostať. Pred nemocnicami postavili špeciálne stany, kde sedeli lekári a zisťovali, čo vám je. Väčšinou vám už vonku na ulici povedali, aký liek si máte kúpiť a do nemocnice vás nepustili.
Moju ženu pustili až na druhýkrát, vymenila sa totiž smena a išla to vyskúšať u iného, menej prísneho lekára, ktorý jej dovolil ísť do nemocnice. Ale nie na vyšetrenie, lebo zubári boli všetci doma. Musela však dostať liek na predpis, antibiotiká, preto ju pustil dnu. Ešte predtým ale musela vyplniť dotazník, kde všade za poslednú dobu bola, ako sa cíti a či nemala teplotu.
Na nemocnici je nalepený QR kód, ten sme naskenovali a dotazník nám vyskočil v mobile. Dáta sa tak rovno zbierali. Dali jej liek a išli sme domov. Lenže potom naň dostala alergickú rekaciu a tak sme museli na kožné. Opäť sme museli vyplniť dotazník, samozrejme merali teplotu a zapisovali ju s naším pasom, občiankou a podpisom. Potom išla k lekárovi, ten ju vyšetril, predpísal lieky, ale hneď nás z nemocnice poslali von.
Nemocnica bola takmer úplne prázdna. Väčšina lekárov zo Šanghaja totiž odišla do Wuhanu bojovať s nákazou. Šanghaj už druhý mesiac takmer nemá lekárov.
- Ako u vás fungovali infolinky a informácie o víruse? U nás sa veľa ľudí teraz sťažuje, že infolinky nefungujú dobre alebo sa nedozvedajú potrebné informácie.
Tu fungovali informácie perfektne, dodnes ich dostávame každý deň. Dokonca boli informačné portály či núdzové linky aj v angličtine pre cudzincov.
- V aplikáciách, ktoré používam denne na platenie sa objavilo emergency tlačidlo a všade sa zapisuje pohyb ľudí. Aj keď mi príde donáška jedla je tam nálepka, ktorý zamestnanec to balil a akú mal teplotu.
V uliciach Wuhanu dokonca chodili policajti s teplomermi na prilbe, ktorá dokáže zmerať teplotu na 5 metrov a ak idú po ulici s niekým, kto má teplotu, spustí im to poplach. Aj v obchodných domoch a metre sú extrémne sofistikované skenery, kadiaľ chodia ľudia.
- Zažili ste takú situáciu? Čo by urobili s pacientom, ktorému namerajú teplotu?
Nedovolili by mu vojsť a poslali by ho do nemocnice. V podstate, ak má niekto teplotu, nedostane sa ani domov. Ak by som mal teplotu, môžem ísť jedine do nemocnice alebo spať na ulici.
- Ako čínske nemocnice zvládali nápor pacientov? Vidíme, že v Taliansku je situácia katastrofálna…
Vo Wuhane to bola tiež katastrofa. Akurát prekladám knihu o tom, ako to bolo vo Wuhane a bolo to tam strašné. Mimochodom kniha vyjde v našom rodinnom vydavateľstve na Slovensku.
Takže v Šanghaji to bolo OK, ale nemocnice zastavili príjem iných pacientov ako s vírusom Covid-19. Mojej svokre napríklad museli zastaviť chemoterapiu.
- To je vážne. Takže nemocnice ešte stále nefungujú normálne?
Nie, ešte nie. Môžete ísť na vyšetrenie, ale nenechajú vás tam ani o sekundu dlhšie. Hneď ako sme vyšli z ordinácie, vyháňali nás z budovy. Ani na chodbe sme sa nemohli dohodnúť, museli sme najprv von. Vôbec nerobia dlhodobé liečby, iba rýchle vyšetrenia.
Na sociálnej sieti ste zverejnili váš status nakazenosti, ktorý potrebujete pri komunikácii s úradmi. Ako to funguje?
To nie je stav nakazenosti, ale pravdepodobnosť, že som nakazený ja. Vyhodnocuje sa podľa toho, kde som sa pohyboval a ako som sa správal.
Vedia podľa toho zistiť, či som bol v rizikových oblastiach a ak som cestoval lietadlom alebo vlakom, či som nesedel v blízkisti niekoho, kto bol nakazený. Vlaky sú tu totiž vždy miestenkové.
- Vedia to takto zistiť aj v mestskej MHD, ale iba ak som si dobrovoľne zaznamenával sedadlo, kde som sedel prostredníctvom unikátneho QR kódu na každom sedadle.
Nie je to povinné, a dnes už to robí málo ľudí. Metro je totiž opäť plné. Ale keď bolo ešte poloprázdne, ľudia to robili.
- Mali ste informácie, ako sa to vo Wuhane vyvíja každý deň?
Samozrejme, každý deň.
- Sledujete ako sa to vyvíja v Taliansku? Má to tam dosť dramatický priebeh…
Áno, je tam 7-krát väčšia úmrtnosť ako v Číne (okrem Wuhanu).
- To je desivé...
WHO varovalo už dávnejšie, že v EÚ bude úmrtnosť vyššia ako v Číne. V Číne bola úmrtnosť menej ak 1%, vo Wuhane 3%.
- Myslíte, že sa dá podľa tohto predpokladať, že v Európe sa vírus zdrží dlhšie?
Ťažko povedať, ale väčšina ľudí to tak predpokladá, aspoň tu v Číne. Hlavne keď sa Číňania pozerajú ako Európania neposlúchajú, nenosia rúšky, chodia na ulice. Tu boli naozaj všetci doma.
Naša známa má dve deti, ale vôbec nevychádzali z bytu. Jedlo si nechávali nosiť. Donáška im ho doniesla ku vchodu do bytovky. To bolo jediné, kam jeden z nich vždy chodil a tak sme fungovali aj my. Akurát my sme ešte chodili aj so psom, ale tiež len u nás v štvrti. Mesto bolo v ten prvý mesiac resp. prvé dva týždne úplne prázdne. Nikde ani nohy. Až tento týždeň sa to začína rozbiehať.
- Nerozmýšľali ste vrátiť sa na Slovensko, keď to bolo v Číne najhoršie?
Keď sme ja aj žena prišli o prácu, lebo obaja robíme v turizme, tak sme nad tým chvíľu premýšlali. Lenže potom zastavili spoje do Číny a tak sa jednu dobu ani nedalo odísť. Istý čas sa dokonco vravelo, že nás možno bude vláda evakuovať, ale to sa dialo iba vo Wuhane. Keď sme časom videli, ako zodpovedne k tomu štát pristupuje, nerzmýšlali sme nad tým.
Okrem toho tu máme psa, nebolo by ho komu dať a tým, že svokre zastavili liečbu, sme sa museli starať aj o svokrovcov. Keď bol prvý nakazený v Európe, hneď sme si povedali, že ešte že sme nešli. V Číne cítime, že je to zvládnuté oveľa lepšie. Slovensko na to, žiaľ, nie je pripravené.
- Čo by ste odkázali Slovákom, ktorí zrejme podceňujú karanténu?
Prosím, poslúchajte a buďte doma. Iba jeden z piatich nakazených má príznaky, ale všetci piati vírus ďalej roznášajú. Okrem toho sa vírus prejaví po 2 až 3 týždňoch od infikovania. Dva týždne sa tak človek cíti zdravý a veselo roznáša vírus ďalej.
Keď sa príznaky prejavia, počet chorých rastie extrémne rýchlo. Tým sa preťaží zdravotníctvo a život prestane fungovať.
Čítal som názory že „sedieť doma by mali len rozikové skupiny, my ostatní si môžme robiť, čo chceme.“ To je úplne zle. Riziková skupina je každý. Nie tým, že sa nakazí, ale tým, že keď sa epidémia rozšíri, preťaží zdravotnícky systém, prestane fungovať a život sa môže zastaviť úplne, aktuality.sk
Do 272 obcí boli poslané informácie o koronavíruse v rómskom jazyku
Podľa splnomocnenca pre rómske komunity Ábela Ravasza treba dosiahnuť, aby si obyvatelia uvedomili riziká, no neprepadli panike. Do 272 obcí boli rozposlané najdôležitejšie informácie o novom koronavíruse v rómskom jazyku. Informoval o tom na sociálnej sieti splnomocnenec vlády SR pre rómske komunity Ábel Ravasz.
Ravasz tvrdí, že nepostrehol, že by sa téme prevencie šírenia nového koronavírusu v rómskych komunitách špecificky venovala súčasná alebo formujúca sa nová vláda.
„Preto sme tento týždeň z vlastnej iniciatívy spoločne s úradmi a organizáciami, ktoré sa venujú rómskym komunitám, pripravili opatrenia na prevenciu a zlepšenie informovanosti o novom koronavíruse," uviedol Ravasz.
Podľa splnomocnenca pre rómske komunity treba dosiahnuť, aby si obyvatelia uvedomili riziká, no neprepadli panike. Informovanosťou chce Ravasz dosiahnuť aj to, aby sa ľudia správali zodpovedne k sebe aj ostatným, spolupracovali, dobrovoľne zostali doma a obmedzili svoj pohyb.
„Plánujeme aj ďalšie kroky, o ktorých vás budeme priebežne informovať," poznamenal Ravasz.
Na informáciách v rómskom jazyku spolupracoval Ravasz so splnomocnencom vlády SR pre národnostné menšiny Lászlóom Bukovszkým. Ako o tom Bukovszky informuje na sociálnej sieti, ľuďom, ktorí žijú v rusínskych a ukrajinských obciach, poslali tiež informácie v rusínskom a ukrajinskom jazyku prostredníctvom mailu. Ľudia dostali aj informácie v maďarčine, ako uviedol Bukovszky, aktuality.sk
Kmotríkova gastráčová firma nedokáže zarábať na lukratívnom biznise. Kam mu miznú peniaze?
Známy oligarcha Ivan Kmotrík pôsobí aj v odvetví so stravnými lístkami. Napriek veľkej ziskovosti v tomto sektore jeho firma GGFS doteraz kopí len státisícové straty. Biznis so stravnými lístkami patrí k najziskovejším v slovenskej ekonomike. Spoločnosti ako Edenred Slovakia (Ticket Restaurant), Doxx a Up Slovensko (Le Cheque Dejeuner) každoročne skončia v miliónových ziskoch.
Dokonca posledne menovaná zarobila v roku 2018 v čistom cez 4 milióny eur. Pri tržbách takmer 12,1 milióna eur to predstavuje rentabilitu na úrovni 35 percent.Takúto ziskovosť, keď z každého utŕženého eura dokáže firma premeniť na zisk 35 centov, má len zopár podnikov na celom Slovensku.
Miliónová strata
Napriek tomu existuje v lukratívnom gastráčovom sektore jedna výnimka. Ide o firmu GGFS, ktorá patrí do portfólia známeho oligarchu Ivana Kmotríka. Ako vyplýva z registra účtovných závierok, jeho spoločnosť doteraz nedokázala vygenerovať žiadny zisk. Za roky 2015 až 2018 GGFS prerobila celkovo takmer 1,5 milióna eur.
Ako je možné, že firma, ktorá je celkom úspešná vo verejných tendroch na dodávku straveniek pre ministerstvá a štátne úrady, produkuje neustále veľké straty?
Otázne je aj to, prečo firma účtuje svoje výnosy úplne inak ako zvyšok konkurencie. Pri pohľade do výkazu ziskov a strát totiž zistíte, že GGFS väčšinu svojich príjmov dáva do položky ostatné výnosy z hospodárskej činnosti. Pričom ostatní hráči na trhu si svoje príjmy účtujú rovno do tržieb.
Obsadený trh
Podľa mediálnej zástupkyne GGFS Dany Hanzelovej, je hospodárenie spoločnosti v poriadku a peniaze neodtekajú do spoločností na Malte, ktoré ju oficiálne vlastnia.
Do gastráčového biznisu vstupovali až v roku 2015, keď už bol tento trh značne obsadený inými hráčmi.
„Priniesli sme na trh oživenie konkurencie a výrazne nižšie poplatky pre všetkých účastníkov. Súčasne sme vstupovali na trh, ktorý bol veľmi konzervatívny a investične náročný,“ vysvetlila Hanzelová, prečo sú stále v strate.
GGFS išla viackrát do súťaží s veľmi nízkymi maržami, čo sa následne prejavuje na mínusových hospodárskych výsledkoch.
Účtovníctvo je v poriadku
Rovnako tak Hanzelová odmieta, že by firma zle účtovala svoje príjmy.
„Systém, ktorý naša spoločnosť poskytuje, je mimoriadne výhodný pre zamestnávateľov a naše výnosy sú vo výške niekoľkých miliónov eur. Tieto výnosy boli správne vykázané v riadku tržby za predaj služieb. Na účtoch ostatných výnosov sa účtujú štandardné faktoringové operácie, ktoré máme dohodnuté s niektorými obchodnými partnermi,“ priblížila.
Okrem iného Hanzelová prezradila, že o ich stravenkový biznis sa zaujímali zahraničné spoločnosti. Nakoniec sa ale nedohodli. Podľa našich informácií ich odrádzali červené čísla, ktoré firma dosahuje.
Maltské firmy v pozadí
Skutočnými vlastníkmi GGFS sú traja ľudia. Najväčší podiel (70 percent) má Ivan Kmotrík cez maltskú firmu G Group.
Menšinovým majiteľom s 15-percentným podielom je Pavel Komorník prostredníctvom maltskej eseročky PKA. Ten patrí medzi najbližších výkonných manažérov Kmotríka.
Zostávajúci podiel vlastní Michal Hanzel, ktorý v podstate aj riadi a manažuje GGFS.
Prežijú gastráče alebo ich nová vláda zruší?
Biznis so stravnými lístkami dlhodobo napádajú viaceré skupiny ľudí. Okrem podnikateľov či niektorých zamestnancov sa nepozdáva ani niektorým politikom. Medzi inými aj Igorovi Matovičovi.
Ten ešte v roku 2011 veľmi ostro vystupoval proti gastráčovým firmám a snažil sa spolu so svojím hnutím OĽaNO stravenky zrušiť. To sa mu nakoniec nepodarilo.
Táto téma však znovu ožíva, keďže na čelo vlády sa postaví práve líder OĽaNO. Médiami tento týždeň prebehla správa, že by sa gastrolístky mohli úplne zdobrovoľniť a bolo by len na zamestnancoch, ako sa rozhodnú, aktuality.sk
Vo veku 80 rokov zomrela česká speváčka Eva Pilarová
Vo veku 80 rokov zomrela česká speváčka Eva Pilarová. Informoval o tom v sobotu denník Blesk, podľa ktorého podľahla dlhodobej chorobe. Podľa denníka bola Pilarová posledné týždne v starostlivosti sestier z rádu boromejok. Zdravotné problémy Pilarovej sa začali v roku 2018, keď si doma pri nešťastnom páde zlomila rameno a stehennú kosť. Zlomeniny ju pripútali na dlhú dobu na lôžko a dokonca musela podstúpiť aj reoperáciu. Keď sa začalo blýskať na lepšie časy, podrobila sa v októbri 2019 plánovanému zákroku obličky a dostala stent – lenže začala mať problémy s lymfou.
Speváčka Eva Pilarová zomrela
Legenda českej populárnej hudby, speváčka Eva Pilarová, oslávila 9. augusta minulého roka 80. narodeniny. Rodáčka z Brna, rodným menom Eva Bojanovská, sa od detstva hudobne vzdelávala, hrala na klavíri, spievala v detskom chrámovom zbore a v detskom zbore Československého rozhlasu v Brne
Iva Pilarová spieva na jubilejnom koncerte pri príležitosti osláv 70. narodenín Zdena Sychru.Autor: SITA, Peter Hudec
Vyštudovala Vyššiu hospodársku školu, na ktorej v roku 1958 maturovala. Začala študovať operný spev na brnianskej Janáčkovej akadémii múzických umení, zároveň začala spievať v kabarete Večerní Brno. Po roku štúdia z JAMU odišla a nastúpila do pražského divadla Semafor, na konkurze si ju vybrali Jiří Suchý a Jiří Šlitr.
Prvú semaforskú pesničku Sup a žlůva naspievala s Jiřím Suchým. Jej prvou samostatnou nahrávkou pre Supraphon bola Co je to láska z januára 1961, čo bol v origináli hit Elvisa Presleyho Don't Be Cruel s českým textom Jiřího Suchého. Spievala ju v semaforskom predstavení Zuzana je sama doma. Tu začala jej spolupráca s Waldemarom Matuškom, ktorý si ju vybral ako partnerku do legendárneho hitu Ach, ta láska nebeská z decembra 1961.
V roku 1965 odišla na sólovú dráhu, založila si vlastnú skupinu, často vystupovala v zahraničí, hlavne na Kube a v Sovietskom zväze. Vo februári 1973 prežila ako jediná hrozivú tragédiu. S kapelou koncertovali na Kube. Kapela sa vrátila do Prahy, Pilarová ostala na Kube. Lietadlo havarovalo tesne pred pristátím v Prahe. Nikto z jej kapely haváriu neprežil.
Jej spevácku dráhu dokumentuje viac ako 20 vydaných albumov a kompilácií. Prvým bola v roku 1965 LP platňa Eva Pilarová, z novšej diskografie sú to albumy Swing 2000 (1999), Rodeo (2002), Zlatý výběr (2004), kompilácia Proměny v júni 2009, ktorá vyšla k 70. narodeninám, Pilarka a přátelé z marca 2018. K vzácnemu jubileu vydáva Supraphon trojkompiláciu Eva Pilarová Singly (1970–1989), ako aj záznam koncertu Evy Pilarovej a Karla Gotta Recitál 1965 Live./agentury/
Môže sa naplniť čierny scenár. UEFA zvažuje, že úplne „vypne” futbal na niekoľko mesiacov
Väčšina futbalových súťaží je momentálne prerušená do začiatku apríla. Ide o opatrenie, ktoré má pomôcť zabrániť ďalšiemu šíreniu koronavírusu, ktorý momentálne trápi nielen Európu, ale i celý svet. A aktuálny vývoj pandémie naznačuje, že vynútená futbalová pauza môže trvať omnoho dlhšie.
Britské noviny The Independent priniesli správu, že Európska futbalová federácia (UEFA) zvolala na utorok videokonferenciu, na ktorej sa má zúčastniť všetkých 55 členských asociácií. Očakáva sa, že výsledkom diskusie bude odloženie majstrovstiev Európy, pozastavenie Ligy majstrov a návrh úplne zastaviť futbalové dianie na celom „starom kontinente”.
Nemenovaný zdroj pre The Independent uviedol, že „je smiešne myslieť si, že sa vtedy bude hrať (4. apríla, pozn. red.).”
UEFA podľa dostupných správ zvažuje, že prevezme iniciatívu a zavedie jednotný program pre všetky krajiny a súťaže. Všetko však bude závisieť od záverov plánovanej konferencie. Veľkú úlohu môže napríklad zohrať aj rozhodnutie, či tohtoročnú edíciu Ligy majstrov iba odložia alebo úplne zrušia.
Každopádne, podľa The Independent sa UEFA pripravuje aj na najhorší možný scenár a nie je vylúčené, že futbal úplne „vypne” až do septembra, aktuality.sk

References: súd 
 Súd 
 súd 
 súd 
 súd 
 súd 
 súd 
 súd 
 súd 
 súd